[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 12.10.2007

KOM(2007) 594 endelig

2007/0217 (CNS)

Forslag til

RÅDETS AFGØRELSE

om tilpasning af bilag VIII til akten om Bulgariens og Rumæniens tiltrædelse

(forelagt af Kommissionen)

BEGRUNDELSE

I afdeling IV i bilag VIII til akten om Bulgariens og Rumæniens tiltrædelse blev Fællesskabets økonomiske bidrag til udvikling af landdistrikterne fastsat til 85 % for miljøvenlige landbrugs- og dyrevelfærdsforanstaltninger og 80 % for alle andre foranstaltninger.

Ved Rådets forordning (EF) nr. 1698/2005 af 20. september 2005 om støtte til udvikling af landdistrikterne fra Den Europæiske Landbrugsfond for Udvikling af Landdistrikterne (ELFUL) blev der gennemført ændringer af gældende fællesskabsret, som tiltrædelsesforhandlingerne med Bulgarien og Rumænien var baseret på. Ved artikel 70 i forordning (EF) nr. 1698/2005 blev der indført nye finansieringsstrukturer, som indebærer, at medfinansieringssatserne ikke mere gælder for foranstaltningerne, men derimod for akserne.

Akten om Bulgariens og Rumæniens tiltrædelse blev derfor tilpasset ved Rådets afgørelse 2006/664/EF af 19. juni 2006, idet den tidligere tekst blev erstattet med et afsnit om indførelse af økonomiske bidrag på akseniveau.

I bilag II til Kommissionens forordning (EF) nr. 1974/2006 af 15. december 2006 om gennemførelsesbestemmelser til Rådets forordning (EF) nr. 1698/2005 om støtte til udvikling af landdistrikterne fra Den Europæiske Landbrugsfond for Udvikling af Landdistrikterne (ELFUL), som ændret ved Kommissionens forordning (EF) nr. 434/2007 som følge af Bulgariens og Rumæniens tiltrædelse af Den Europæiske Union, er der fastsat bestemmelser om vejledende fordeling pr. landdistriktsakse og –foranstaltning, herunder foranstaltningen "supplering af direkte betalinger", i programmerne.

Foranstaltningen "Supplering af direkte betalinger" blev fastsat i tiltrædelsesakten som en overførsel til den fælles landbrugspolitiks søjle I af en begrænset andel af søjle 2-midlerne for årene 2007, 2008 og 2009. Som en overførsel til søjle I falder den uden for strukturerne for de fire landdistriktsudviklingsakser og er derfor ikke omfattet af de medfinansieringssatser pr. akse, der er fastsat i tiltrædelsesakten. Den maksimale medfinansieringssats på 80 %, der oprindeligt blev fastsat for denne foranstaltning i tiltrædelsesakten, bør dog fastholdes.

Akten om Bulgariens og Rumæniens tiltrædelse bør derfor tilpasses, så det fastsættes, at Fællesskabets maksimale økonomiske bidrag til foranstaltningen "supplering af direkte betalinger" er på 80% og det samme for både akse 1 og 3 og for teknisk bistand. Medfinansieringssatsen for akse 2 blev fastsat til 82 % ved Rådets afgørelse af 19. juni 2006 om tilpasning af bilag VIII til akten om Bulgariens og Rumæniens tiltrædelse. I artikel 70, stk. 3, litra b), i forordning (EF) nr. 1698/2005 er medfinansieringssatsen for akse 4 fastsat til 80 %.

Retningslinjerne for forberedelsen af denne tilpasning har været, at tiltrædelsesforhandlingsresultaternes grundlæggende karakter og principper bør fastholdes, og at tilpasningerne bør begrænses til, hvad der er absolut nødvendigt.

Forslaget får ingen finansielle følger for EF-budgettet.

2007/0217 (CNS)

Forslag til

RÅDETS AFGØRELSE

om tilpasning af bilag VIII til akten om Bulgariens og Rumæniens tiltrædelse

RÅDET FOR DEN EUROPÆISKE UNION HAR -

under henvisning til traktaten om Bulgariens og Rumæniens tiltrædelse,

under henvisning til akten om Bulgariens og Rumæniens tiltrædelse, særlig artikel 34, stk. 4,

under henvisning til forslag fra Kommissionen,

under henvisning til udtalelse fra Europa-Parlamentet[1], og

ud fra følgende betragtninger:

(1) I artikel 70 i Rådets forordning (EF) nr. 1698/2005 af 20. september 2005 om støtte til udvikling af landdistrikterne fra Den Europæiske Landbrugsfond for Udvikling af Landdistrikterne (ELFUL)[2] er der fastsat procentsatser for Fællesskabets økonomiske bidrag på akseniveau.

(2) I afdeling IV i bilag VIII til akten om Bulgariens og Rumæniens tiltrædelse, som ændret ved Rådets afgørelse 2006/664/EF af 19. juni 2006 om tilpasning af bilag VIII til akten om Bulgariens og Rumæniens tiltrædelse[3] er der som undtagelse fra artikel 70 i forordning (EF) nr. 1698/2005 fastsat procentsatser pr. akse for den støtte, som EF gennem ELFUL yder til udvikling af landdistrikterne i Bulgarien og Rumænien. Bidragene udgør 80 % for akse 1, akse 3 og teknisk bistand og 82 % for akse 2.

(3) De pr. akse fastsatte medfinansieringssatser kan ikke gælde for de beløb, der jf. afdeling I, underafdeling E, i bilag VIII til akten om Bulgariens og Rumæniens tiltrædelse kan ydes til landbrugere, som er berettigede til supplerende nationale direkte betalinger eller støtte efter artikel 143c i Rådets forordning (EF) nr. 1782/2003 af 29. september 2003 om fastlæggelse af fælles regler for den fælles landbrugspolitiks ordninger for direkte støtte og om fastlæggelse af visse støtteordninger for landbrugere[4].

(4) Fællesskabets maksimale økonomiske bidrag til supplering af direkte betalinger bør også fastlægges nærmere med henblik på anvendelsen af Kommissionens forordning (EF) nr. 1974/2006 af 15. december 2006 om gennemførelsesbestemmelser til Rådets forordning (EF) nr. 1698/2005 om støtte til udvikling af landdistrikterne fra Den Europæiske Landbrugsfond for Udvikling af Landdistrikterne (ELFUL)[5], hvis bilag II indeholder bestemmelser om en vejledende finansiel fordeling pr. udviklingsakse og –foranstaltning, herunder også foranstaltningen "supplering af direkte betalinger".

(5) Med henblik på at fastholde resultaterne af tiltrædelsesforhandlingerne og medfinansieringsordningens sammenhæng efter de tekniske tilpasninger af forordningerne om udvikling af landdistrikterne bør Fællesskabets maksimale økonomiske bidrag til supplering af de direkte betalinger fastsættes til samme procentsats som for akse 1 og 3 og for den tekniske bistand -

TRUFFET FØLGENDE AFGØRELSE:

Artikel 1

Afdeling IV i bilag VIII til akten om Bulgariens og Rumæniens tiltrædelse affattes således:

“Som undtagelse fra artikel 70, stk. 3, litra a), i forordning (EF) nr. 1698/2005 kan Fællesskabets økonomiske bidrag til akse 1 og 3, teknisk bistand og til supplering af direkte betalinger udgøre 80 %.

Som undtagelse fra artikel 70, stk. 3, litra b), i forordning (EF) nr. 1698/2005 kan Fællesskabets økonomiske bidrag til akse 2 udgøre 82 %.”

Artikel 2

Denne afgørelse træder i kraft dagen efter offentliggørelsen i Den Europæiske Unions Tidende .

Udfærdiget i Bruxelles, den .…

På Rådets vegne

Formand

[1] EUT C … af …, s. ....

[2] EUT L 277 af 21.10.2005, s. 1. Senest ændret ved forordning (EF) nr. 2012/2006 (EUT L 384 af 29.12.2006, s. 8) .

[3] EUT L 277 af 9.10.2006, s. 4.

[4] EUT L 270 af 21.10.2003, s. 1. Senest ændret ved Kommissionens forordning (EF) nr. 552/2007 (EUT L 131 af 23.5.2007, s. 10).

[5] EUT L 368 af 23.12.2006, s. 15. Ændret ved forordning (EF) nr. 434/2007 (EUT L 104 af 21.4.2007, s. 8).